CELEX: 32020D0457
Language: el
Date: 2020-03-27 00:00:00
Title: Απόφαση (ΕΕ) 2020/457 του Συμβουλίου της 27ης Μαρτίου 2020 για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Διεθνούς Συμβουλίου Σιτηρών σχετικά με την προσχώρηση της Δημοκρατίας της Σερβίας στη σύμβαση εμπορίας σιτηρών, 1995

30.3.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 97/12
               
            
         ΑΠΟΦΑΣΗ (ΕΕ) 2020/457 ΤΟΥ ΣΥΜΒΟΥΛΙΟΥ
         της 27ης Μαρτίου 2020
         για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Διεθνούς Συμβουλίου Σιτηρών σχετικά με την προσχώρηση της Δημοκρατίας της Σερβίας στη σύμβαση εμπορίας σιτηρών, 1995
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η σύμβαση εμπορίας σιτηρών, 1995 («η σύμβαση») συνήφθη από την Ένωση με την απόφαση 96/88/ΕΚ του Συμβουλίου (1) και τέθηκε σε ισχύ την 1η Ιουλίου 1995. Η σύμβαση συνήφθη για περίοδο τριών ετών.
                  
               
                     (2)
                  
                  
                     Σύμφωνα με το άρθρο 33 της σύμβασης, το Διεθνές Συμβούλιο Σιτηρών δύναται να παρατείνει τη σύμβαση για διαδοχικές περιόδους οι οποίες δεν υπερβαίνουν τα δύο έτη κάθε φορά. Από τη σύναψή της, η σύμβαση έχει παραταθεί τακτικά για επιπλέον περιόδους δύο ετών. Η σύμβαση παρατάθηκε τελευταία φορά με απόφαση του Διεθνούς Συμβουλίου Σιτηρών στις 10 Ιουνίου 2019 (2) και παραμένει σε ισχύ έως τις 30 Ιουνίου 2021.
                  
               
                     (3)
                  
                  
                     Σύμφωνα με το άρθρο 27 παράγραφος 2 της σύμβασης, οι κυβερνήσεις όλων των κρατών μπορούν να προσχωρήσουν στη σύμβαση υπό τους όρους που θα κρίνει κατάλληλους το Διεθνές Συμβούλιο Σιτηρών.
                  
               
                     (4)
                  
                  
                     Την 1η Μαρτίου 2012, το Ευρωπαϊκό Συμβούλιο χορήγησε καθεστώς υποψήφιας χώρας στη Σερβία.
                  
               
                     (5)
                  
                  
                     Στις 23 Ιανουαρίου 2020, η Δημοκρατία της Σερβίας υπέβαλε επισήμως αίτηση προσχώρησης στη σύμβαση.
                  
               
                     (6)
                  
                  
                     Η Δημοκρατία της Σερβίας είναι σημαντικός παραγωγός σιτηρών, ιδίως αραβοσίτου.
                  
               
                     (7)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο Διεθνές Συμβούλιο Σιτηρών, καθώς η προσχώρηση της Σερβίας είναι προς το συμφέρον της Ένωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο του Διεθνούς Συμβουλίου Σιτηρών είναι να εγκριθεί η προσχώρηση της Δημοκρατίας της Σερβίας στη σύμβαση εμπορίας σιτηρών, 1995.
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 27 Μαρτίου 2020.
            
               
                  Για το Συμβούλιο
               
               
                  Η Πρόεδρος
               
               A. METELKO-ZGOMBIĆ
            
         
         
            (1)  Απόφαση 96/88/ΕΚ του Συμβουλίου, της 19ης Δεκεμβρίου 1995, σχετικά με την έγκριση από την Ευρωπαϊκή Κοινότητα της συμβάσεως εμπορίας σιτηρών και της συμβάσεως για την επισιτιστική βοήθεια που συνιστούν τη διεθνή συμφωνία για τα σιτηρά του 1995 (ΕΕ L 21 της 27.1.1996, σ. 47).
         
            (2)  Απόφαση (ΕΕ) 2019/813 του Συμβουλίου, της 17ης Μαΐου 2019, για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Διεθνούς Συμβουλίου Σιτηρών σχετικά με την παράταση της σύμβασης εμπορίας σιτηρών, 1995 (ΕΕ L 133 της 21.5.2019, σ. 19).